Paul Alexander

Paul Richard Alexander (30 Januarie 1946 – 11 Maart 2024) was ‘n Amerikaanse verlamde polio-oorlewende. Die laaste man wat in 'n ysterlong geleef het, hy het in 1952 op die ouderdom van ses polio opgedoen. Alexander het 'n baccalaureusgraad en Juris Doctor aan die Universiteit van Texas in Austin verwerf, en is in 1986 tot die balie toegelaat. Hy het in 2020 self 'n memoire gepubliseer.

Biografie
Alexander is op 30 Januarie 1946 in Dallas gebore met Gus Nicholas Alexander, die kind van Griekse immigrante, en Doris Marie Emmett, van Libanese afkoms, as ouers.  Hy het op die ouderdom van ses polio opgedoen en was lewenslank verlam, kon net sy kop, nek en mond beweeg.

Tydens 'n groot Amerikaanse uitbraak van polio in die vroeë 1950's, is honderde kinders rondom Dallas, Texas, insluitend Alexander, na die Parkland-hospitaal geneem. Daar is kinders in 'n saal van ysterlonge behandel. Hy het amper in die hospitaal gesterf voordat 'n dokter opgemerk het dat hy nie asemhaal nie en hom in 'n ysterlong geplaas het.

Hy was agtien maande in die hospitaal. By ontslag het sy ouers 'n draagbare kragopwekker en 'n vragmotor gehuur om hom en sy ysterlong huis toe te bring. Aan die begin van 1954, met hulp van die organisasie  March of Dimes en 'n fisioterapeut genaamd mev. Sullivan, het Alexander homself glossofaringeale asemhaling geleer, wat hom toegelaat het om die ysterlong te verlaat vir geleidelik toenemende tydperke.

Alexander was een van die Dallas onafhanklike skooldistrik se eerste tuisonderrigstudente. Hy het geleer om te memoriseer in plaas van om aantekeninge te maak. Op die ouderdom van een-en-twintig het hy tweede in sy klas aan die Hoërskool W. W. Samuell in 1967 gegradueer en die eerste persoon geword wat aan 'n hoërskool in Dallas gradueer sonder om fisies 'n klas by te woon.

Alexander het 'n beurs van die Suidelike Metodiste Universiteit ontvang. Hy is oorgeplaas na die Universiteit van Texas in Austin, waar hy 'n baccalaureusgraad in 1978 verwerf het, en toe 'n Juris Doctor in 1984. Voordat hy in 1986 tot die balie toegelaat is, was hy aangestel as 'n instrukteur van regsterminologie vir hofstenograwe by 'n Austin-handelskool. Hy het kliënte in die hof verteenwoordig in 'n driedelige pak en 'n aangepaste rolstoel wat sy liggaam regop gehou het.

Alexander is deur Guinness World Records erken as die persoon wat die langste tyd in 'n ysterlong deurgebring het.

Alexander het in Januarie 2024 'n TikTok-rekening begin, waarop hy video's geplaas het wat sy lewe bespreek. Hy het meer as 330 000 volgelinge gehad ten tyde van sy dood.

Alexander is op 11 Maart 2024 in Dallas op die ouderdom van 78 oorlede. Alhoewel hy in Februarie vir Koronavirussiekte-2019 in die hospitaal opgeneem is, is die werklike oorsaak van sy dood onduidelik. Hy was een van die laaste twee mense wat nog die tegnologie gebruik het, saam met Martha Lillard, wat die eerste keer 'n ysterlong in 1953 betree het.

Boek
Alexander het sy memoires, Three Minutes for a Dog: My Life in an Iron Lung, in April 2020 met die hulp van vriend en voormalige verpleër Norman D. Brown self gepubliseer   Alexander het meer as agt jaar daaraan bestee om die boek te skryf, met 'n plastiekstok en 'n pen om op 'n sleutelbord uit te tik of deur die woorde aan sy vriend te dikteer.

 Verwysings 

Kategorie:Geboortes in 1946
Kategorie:Sterftes in 2024